V. Novotný, poslanec: (2006-12-06):
Predmetný vládny návrh zákona prerokoval aj výbor pre zdravotníctvo, pretože si myslíme, že táto úprava sa veľmi bytostne dotýka rezortu zdravotníctva a je dôležité, aby sme o tom hovorili v trošku širších súvislostiach z pohľadu fungovania rezortu zdravotníctva a z pohľadu, toho, čo to pre rezort zdravotníctva donesie. V predmetnom vládnom návrhu zákona sa navrhuje zníženie sadzby DPH na lieky a zdravotnícke pomôcky v zmysle prílohy 7 z 19 % na 10 %. Chcem povedať, že programové vyhlásenie vlády sľubovalo zaviesť zníženú sadzbu dane z pridanej hodnoty na niektoré tovary a služby, resp. v časti Zdravotníctvo sľubovalo výrazné zníženie doplatkov obyvateľstva na lieky. Ceny liekov a zdravotníckych pomôcok sú regulované štátom prostredníctvom kategorizácie. A tak skutočne znížením DPH na lieky z 19 % na 10 % naozaj dôjde k určitému zníženiu koncových cien liekov a zdravotníckych pomôcok na trhu. Pri znížení DPH z 19 % na 10 % to prinesie úsporu zhruba 2,3 mld. Sk na liekoch s plnou alebo čiastočnou úhradou. A toto šetrenie vo výške 2,3 mld. korún, teraz spomínam už pomerne presné číslo, lebo hovorí z návrhu štátneho rozpočtu, ktorý budeme prerokovávať, bude šetrenie predovšetkým na strane poskytovateľov zdravotnej starostlivosti a na strane zdravotných poisťovní. Na strane pacientov, teda koncových spotrebiteľov, to šetrenie také výrazné nebude. Odhadujem ho vo výške 200 mil. – 300 mil., aj keď pán štátny tajomník u nás na výbore hovoril o 800 mil. Neviem, ako došiel k tomu číslu, pretože pri liekoch s plnou alebo čiastočnou úhradou je zhruba deľba nákladov medzi zdravotnú poisťovňu a pacienta v pomere deväť ku jednej. Čiže vychádza mi logicky to číslo 200 mil. – 300 mil. Keď to rozpočítame na počet pacientov a na preskripciu, ktorú na Slovensku máme, prináša to šetrenie na jedného pacienta zhruba 50 korún ročne, čo teda nesplní tú prvú a takú, by som povedal, z pohľadu vládnej koalície a Smeru najčastejšie proklamovanú tézu, že ide o výrazné zníženie doplatkov pre pacientov. Ak chceme hovoriť o znižovaní doplatkov pre pacientov, naozaj cesta cez znižovanie DPH nevedie. Cesta vedie cez iné nastavenie kategorizácie liekov a cez vyšší podiel úhrady zdravotných poisťovní na cene liekov. To ale znamená, že aj keď pridávame do rezortu zdravotníctva finančné prostriedky, bez veľkých problémov potrebujeme niekoľko miliárd, možno aj desiatok miliárd pridať do liekovej politiky, čím by sa výrazne narušila rovnováha v objeme finančných prostriedkov, ktoré smerujú do liekovej politiky, ktoré smerujú na ambulantnú zdravotnú starostlivosť a ktoré idú na ústavnú zdravotnú starostlivosť, čo sa podarilo v priebehu tohto roka dostať v podstate do úrovne takých troch tretín, čo je taký zdravý pomer všade, aj v západnej Európe, aj v ostatných krajinách. Chcel by som ďalej ešte k tejto téme, o ktorej si myslím, že je veľmi zaujímavá, povedať asi toľko, že šetrenie 2,3 mld. na strane nemocníc a na strane zdravotných poisťovní je iste veľmi zaujímavé. Je už započítané v tom celkovom náraste disponibilných finančných prostriedkov v rezorte zdravotníctva, o ktorých hovoril opakovane minister zdravotníctva, asi vo výške 7,6 mld. korún, ale ja sa chcem spýtať a naozaj diskutovať o tom, či navyšovanie disponibilných finančných prostriedkov v rezorte zdravotníctva treba robiť práve tým, že zrušíme jednu sadzbu DPH, ktorá sa ukázala ako neuveriteľne efektívna v celej ekonomike. Po prvé, je problém v tom, že dve sadzby DPH a priori znamenajú zakódovaný problém s rizikom špekulácií. Hovorili sme o tom aj na výbore pre zdravotníctvo, že ak dáme určité zdravotnícke pomôcky, a predovšetkým o ne ide, alebo všeobecné kategórie liekov do DPH s nižšou úhradou, môžu byť tieto zdravotnícke pomôcky využité aj v iných sférach spoločnosti, nielen v zdravotníctve. A môžu byť práve na to zneužité zdravotnícke zariadenia. Takže to je jeden veľký problém. Po druhé, nesystémové zníženie DPH, lebo hodnotím to ako nesystémové zníženie DPH na lieky z 19 % na 10 %, je len iný druh transferu medzi štátnym rozpočtom a zdravotnými poisťovňami. To znamená, že o koľko budú mať vyššie príjmy zdravotné poisťovne alebo o koľko ušetria zdravotné poisťovne a poskytovatelia, o toľko bude mať nižší príjem štátny rozpočet, presne o výšku tejto DPH. A preto si myslím, že o tom riešení teraz v tejto chvíli už hovoriť je trochu neskoro, keďže pred chvíľou vládna koalícia schválila zákon o zdravotnom poistení, tak ako ho schválila. Ak by sme chceli postupovať štandardne, DPH by mala zostať na úrovni 19 %  a platba štátu by mala byť stanovená na rovnaké percento po celý rok tak, aby vykrylo, povedzme, aj týchto 2,3 mld. korún, to znamená niekde na úrovni 4,5 % až 4,6 % z priemernej mzdy v národnom hospodárstve predminulého roka. Čiže toto by bol štandardný postup. Ak by vláda dodržala svoj sľub, ktorý dala v programovom vyhlásení vlády, a zvýšila odvody štátu za svojich poistencov zo 4 % na 5 %, tak v podstate toto znižovanie DPH by bolo zavzaté v tomto transfere z pohľadu štátneho rozpočtu, čo iste potvrdí pán minister Počiatek. Je to v podstate jedno, pretože o čo bude mať vyšší príjem rezort zdravotníctva, o to bude mať zas pre zmenu pre DPH nižší príjem štátny rozpočet, pretože ide len o transfer finančných prostriedkov. Záverom chcem povedať, že považujem zníženie DPH na lieky z 19 % na 10 % za nesystémový krok jednak preto, lebo ide o transfer medzi štátnym rozpočtom a rezortom zdravotníctva, jednak preto, že by bolo omnoho čistejšie nechať to na úrovni 19 % a riešiť to radšej zvýšením odvodov štátu za svojich poistencov, ktoré vláda aj tak deklarovala a nedodržala. Je v tom zakódovaný vnútorný problém so špekuláciami s tým, ako ináč využiť možno zdravotnícke pomôcky alebo ako profitovať na dvoch sadzbách DPH. A, do tretice, je to veľmi neštandardný spôsob, ako zvýšiť objem disponibilných zdrojov v rezorte zdravotníctva v budúcom roku. Ďakujem pekne za pozornosť.